title: Regulamentul de punere în aplicare (UE) 2021/587 al Consiliului din 12 aprilie 2021 de punere în aplicare a Regulamentului (UE) nr. 359/2011 privind măsuri restrictive împotriva anumitor persoane, entități și organisme având în vedere situația din Iran

text:
                  13.4.2021

                  RO

                  Jurnalul Oficial al Uniunii Europene

                  L 125/1

         REGULAMENTUL DE PUNERE ÎN APLICARE (UE) 2021/587 AL CONSILIULUI
         din 12 aprilie 2021
         de punere în aplicare a Regulamentului (UE) nr. 359/2011 privind măsuri restrictive împotriva anumitor persoane, entități și organisme având în vedere situația din Iran
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 359/2011 al Consiliului din 12 aprilie 2011 privind măsuri restrictive împotriva anumitor persoane, entități și organisme având în vedere situația din Iran (1), în special articolul 12 alineatul (1),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 12 aprilie 2011, Consiliul a adoptat Regulamentul (UE) nr. 359/2011.

                     (2)

                     Pe baza reexaminării Deciziei 2011/235/PESC a Consiliului (2), Consiliul a decis că măsurile restrictive prevăzute în respectiva decizie ar trebui reînnoite până la 13 aprilie 2022.

                     (3)

                     Una dintre persoanele desemnate în anexa I la Regulamentul (UE) nr. 359/2011 a decedat și rubrica aferentă acesteia ar trebui eliminată din anexa respectivă. Consiliul a ajuns, de asemenea, la concluzia că rubricile referitoare la 34 de persoane și o entitate incluse în anexa I la Regulamentul (UE) nr. 359/2011 ar trebui actualizate.

                     (4)

                     Prin urmare, Regulamentul (UE) nr. 359/2011 ar trebui să fie modificat în consecință,

               ADOPTĂ PREZENTUL REGULAMENT:

            Articolul 1
            Anexa I la Regulamentul (UE) nr. 359/2011 se modifică astfel cum se prevede în anexa la prezentul regulament.

            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 12 aprilie 2021.

                  Pentru Consiliu

                  Președintele

               A. P. ZACARIAS

            (1)  JO L 100, 14.4.2011, p. 1.

            (2)  Decizia 2011/235/PESC a Consiliului din 12 aprilie 2011 privind măsuri restrictive îndreptate împotriva anumitor persoane și entități având în vedere situația din Iran (JO L 100, 14.4.2011, p. 51).

            ANEXĂ
            Anexa I la Regulamentul (UE) nr. 359/2011 [„Lista persoanelor, entităților și organismelor menționate la articolul 2 alineatul (1)”] se modifică după cum urmează:

                        1.

                        Rubrica 16 [referitoare la HADDAD Hassan (alias Hassan ZAREH DEHNAVI)] se elimină de pe lista intitulată „Persoane”.

                        2.

                        Rubricile referitoare la următoarele 34 de persoane și o entitate se înlocuiesc cu următorul text:
                        Persoane

                                    Nume

                                    Informații de identificare

                                    Motive

                                    Data includerii pe listă

                                    „1.

                                    AHMADI-MOQADDAM Esmail

                                    Locul nașterii: Teheran (Iran)
                                    Data nașterii: 1961
                                    Sexul: masculin

                                    Fost consilier principal pe probleme de securitate al șefului Statului-Major General al Forțelor Armate. Șeful Poliției Naționale a Iranului din 2005 până la începutul lui 2015. De asemenea, șeful Poliției informatice iraniene (înscrisă pe listă) din ianuarie 2011 până la începutul lui 2015. Forțele aflate sub comanda acestuia au condus atacuri violente asupra protestatarilor pașnici și un atac nocturn violent asupra internatelor Universității din Teheran la 15 iunie 2009. Fost director al Centrului iranian de sprijinire a poporului yemenit.

                                    12.4.2011

                                    4.

                                    FAZLI Ali

                                    Sexul: masculin
                                    Titlu: general de brigadă

                                    Fost șef al colegiului de cadeți Imam Hossein (2018-iunie 2020). Fost comandant adjunct al forțelor Basij (2009-2018), șeful trupelor Seyyed al-Shohada ale IRGC, provincia Teheran (până în februarie 2010). Trupele Seyyed al-Shohada asigură securitatea provinciei Teheran și au jucat un rol-cheie în represiunea violentă împotriva protestatarilor în 2009.

                                    12.4.2011

                                    8.

                                    MOTLAGH Bahram Hosseini

                                    Sexul: masculin

                                    Membru al personalului didactic al Universității Imam Hossein (Gardienii revoluției). Fost șef al Colegiului Național de Apărare (DAFOOS). Fost șef al trupelor Seyyed al-Shohada ale IRGC, provincia Teheran. Trupele Seyyed al-Shohada au jucat un rol-cheie în organizarea reprimării protestelor din 2009.

                                    12.4.2011

                                    11.

                                    RAJABZADEH Azizollah

                                    Sexul: masculin

                                    Comandant al comandamentului Ordinii urbane, începând din 2014. Fost șef al Organizației pentru atenuarea efectelor dezastrului de la Teheran (2010-2013). În calitatea de șef al Poliției din Teheran până în ianuarie 2010, acesta a fost responsabil de atacuri violente ale poliției asupra protestatarilor și studenților. În calitatea de comandant al Forțelor de aplicare a legii din teritoriul lărgit al Teheranului, acesta a fost funcționarul cu cel mai înalt grad acuzat în cazurile de abuzuri de la Centrul de detenție Kahrizak din decembrie 2009.

                                    12.4.2011

                                    15.

                                    DORRI-NADJAFABADI Ghorban-Ali

                                    Locul nașterii: Najafabad (Iran)
                                    Data nașterii: 3.12.1950
                                    Sexul: masculin

                                    Membru al Adunării Experților și reprezentant al Liderului Suprem în provincia Markazi («Centrală») și șeful Curții Administrative Supreme. Procuror-general al Iranului până în septembrie 2009, precum și fost ministru al informațiilor pe durata președinției Khatami. În calitatea de procuror-general al Iranului, a dispus și a supravegheat procesele-simulacru în urma primelor proteste postelectorale, pe parcursul cărora nu au fost respectate drepturile acuzaților și nu li s-a dat acces la un avocat.

                                    12.4.2011

                                    19.

                                    JAFARI-DOLATABADI Abbas

                                    Locul nașterii: Yazd (Iran)
                                    Data nașterii: 1953
                                    Sexul: masculin

                                    Consultant al Tribunalului Disciplinar Suprem pentru Judecători, din 29 aprilie 2019. Fost procuror general al Teheranului (august 2009-aprilie 2019). Biroul lui Dolatabadi a pus sub acuzare un număr ridicat de protestatari, inclusiv persoane care au participat la protestele din decembrie 2009, cu ocazia zilei Ashura. Acesta a ordonat închiderea biroului lui Karroubi în septembrie 2009 și arestarea mai multor politicieni reformiști. De asemenea, a interzis două partide politice reformiste în iunie 2010. Biroul său a acuzat protestatarii de «Muharebeh», sau «ofense aduse lui Dumnezeu», care implică condamnarea la moarte, și a refuzat dreptul la respectarea garanțiilor procedurale persoanelor pasibile de condamnarea la moarte. De asemenea, biroul său a vizat și a arestat reformiști, activiști în domeniul drepturilor omului și membri ai mass-media ca parte a unor represiuni de amploare împotriva opoziției politice.
                                    În octombrie 2018, acesta a declarat mijloacelor de comunicare în masă că patru activiști iranieni din domeniul mediului aflați în detenție urmau să fie acuzați de «propagarea corupției în lume», un capăt de acuzare pentru care se poate dispune pedeapsa cu moartea.

                                    12.4.2011

                                    21.

                                    MOHSENI-EJEI Gholam-Hossein

                                    Locul nașterii: Ejiyeh (Iran)
                                    Data nașterii: circa 1956
                                    Sexul: masculin

                                    Membru al Consiliului Oportunităților. Procuror general al Iranului din septembrie 2009 până în 2014. Fost șef adjunct și purtător de cuvânt al Procuraturii. Fost ministru al informațiilor pe parcursul alegerilor din 2009. În timp ce ocupa postul de ministru al informațiilor, pe parcursul alegerilor din 2009, agenți de informații aflați sub comanda sa au fost responsabili de reținerea, torturarea și obținerea de mărturii false sub presiune din partea a sute de activiști, jurnaliști, disidenți și politicieni reformiști. Mai mult, personalități politice au fost obligate să facă mărturii false în cursul unor interogatorii insuportabile care au inclus torturi, abuzuri, șantaj și amenințarea membrilor familiei.

                                    12.4.2011

                                    22.

                                    MORTAZAVI Said

                                    Locul nașterii: Meybod, Yazd (Iran)
                                    Data nașterii: 1967
                                    Sexul: masculin

                                    Șef al sistemului de protecție socială din 2011 până în 2013. Procurorul general al Teheranului până în august 2009. În calitate de procuror-general al Teheranului, a emis un ordin general utilizat pentru reținerea a sute de activiști, jurnaliști și studenți. În ianuarie 2010, o anchetă parlamentară l-a desemnat direct răspunzător pentru reținerea a trei prizonieri care au decedat ulterior în detenție. A fost suspendat din funcție în august 2010, după o anchetă a Parchetului iranian privind rolul său în decesul celor trei persoane reținute la ordinul său, în urma alegerilor.
                                    În noiembrie 2014, rolul său în moartea deținuților a fost recunoscut oficial de autoritățile iraniene. A fost achitat de o instanță iraniană la 19 august 2015 pentru acuzațiile legate de torturarea și uciderea a trei tineri, în 2009, la centrul de detenție din Kahrizak. Condamnat la închisoare în 2017 și eliberat în septembrie 2019.

                                    12.4.2011

                                    27.

                                    ZARGAR Ahmad

                                    Sexul: masculin

                                    Judecător la Curtea Supremă și șef al Tribunalului Revoluționar din Teheran. Șeful «Organizației pentru păstrarea moralității». Fost judecător la secția a 2-a a Tribunalului Special pentru Corupția Economică. Fost judecător, Curtea de Apel din Teheran, secția 36.
                                    A confirmat condamnările la perioade de detenție lungi și condamnările la moarte pronunțate împotriva protestatarilor.

                                    12.4.2011

                                    33.

                                    ABBASZADEH- MESHKINI, Mahmoud

                                    Sexul: masculin

                                    Membru al Parlamentului din februarie 2020. Fost consilier în cadrul Consiliului Superior pentru Drepturile Omului al Iranului (până în 2019). Fost secretar al Consiliului Superior pentru Drepturile Omului. Fost guvernator al provinciei Ilam. Fost director politic al Ministerului Internelor. În calitate de șef al Comitetului articolului 10 instituit prin Legea privind activitățile partidelor și grupurilor politice, a fost responsabil cu autorizarea demonstrațiilor și a altor evenimente publice, precum și cu înregistrarea partidelor politice.
                                    În 2010, a suspendat activitățile a două partide politice reformiste având legături cu Mousavi – Frontul de participare al Iranului islamic și Organizația mujahedină a revoluției islamice. Începând din 2009, a interzis în mod constant și continuu toate adunările cu caracter neguvernamental, refuzând prin urmare respectarea dreptului constituțional de a protesta și provocând arestarea a numeroși demonstranți pașnici și nerespectarea libertății de întrunire.
                                    De asemenea, în 2009, nu a permis opoziției să organizeze o ceremonie de comemorare a persoanelor ucise în protestele împotriva alegerilor prezidențiale.

                                    10.10.2011

                                    34.

                                    AKBARSHAHI Ali-Reza

                                    Sexul: masculin

                                    Fost director general al Cartierului general iranian pentru controlul drogurilor (cunoscut și sub numele de Cartierul general antinarcotice). Fost comandant al forțelor de poliție din Teheran. Sub conducerea sa, forțele de poliție s-au făcut vinovate de utilizarea violenței extrajudiciare împotriva suspecților în timpul arestării și al detenției înaintea prezentării în fața instanței. De asemenea, forțele de poliție din Teheran au fost implicate în raiduri asupra căminelor Universității din Teheran în iunie 2009, în cursul cărora, potrivit unei comisii a Majlis iraniene, peste 100 de studenți au fost răniți de poliție și de Basij. Șef al poliției feroviare până în 2018.

                                    10.10.2011

                                    36.

                                    AVAEE Seyyed Ali-Reza (alias AVAEE Seyyed Alireza, AVAIE Alireza)

                                    Locul nașterii: Dezful (Iran)
                                    Data nașterii: 20.5.1956
                                    Sexul: masculin

                                    Ministrul justiției. Fost director al biroului de anchete speciale. Până în iulie 2016, adjunct al ministrului internelor și șef al registrului public. Consultant al Tribunalului Disciplinar pentru Judecători din aprilie 2014. Fost președinte al Procuraturii Teheranului. În această calitate, a fost responsabil de încălcarea drepturilor omului, arestări arbitrare, refuzul respectării drepturilor prizonierilor și un număr ridicat de execuții.

                                    10.10.2011

                                    39.

                                    GANJI Mostafa Barzegar

                                    Sexul: masculin

                                    Director general pentru supravegherea inspecțiilor și evaluarea performanței instanțelor începând din iunie 2020. Fost procuror-general al Qom (2008-2017) și fost șef al Direcției generale pentru închisori. Acesta a fost responsabil de arestarea arbitrară și maltratarea a zeci de infractori în Qom. El a fost complice la o încălcare gravă a dreptului la respectarea garanțiilor procedurale, contribuind la utilizarea excesivă a pedepsei cu moartea într-un număr tot mai mare de cazuri și la o creștere semnificativă a execuțiilor în perioada 2009-2010.

                                    10.10.2011

                                    40.

                                    HABIBI Mohammad Reza

                                    Sexul: masculin

                                    Șef al administrației judiciare din Ispahan. Fost procuror general al Ispahanului. Fost șef al Biroului Ministerului Justiției din Yazd. Fost procuror adjunct al Ispahanului. Complice la procedurile prin care s-a refuzat un proces echitabil acuzaților – precum Abdollah Fathi, executat în mai 2011, în urma ignorării de către Habibi a dreptului de a fi audiat și a problemelor de sănătate mintală ale acestuia în timpul procesului său din martie 2010. Prin urmare, acesta a fost complice la o încălcare gravă a dreptului la respectarea garanțiilor procedurale, contribuind la o creștere semnificativă a execuțiilor în 2011.

                                    10.10.2011

                                    41.

                                    HEJAZI Mohammad

                                    Locul nașterii: Ispahan (Iran)
                                    Data nașterii: 1956
                                    Sexul: masculin

                                    Comandant adjunct al Forțelor Quds ale Corpului Gardienilor Revoluției Iraniene (IRGC), începând din 2020, ca urmare a reorganizării lanțului de comandă al acestora în urma uciderii generalului Qasem Soleimani. Ca general al IRGC, a jucat un rol-cheie în intimidarea și amenințarea «dușmanilor» Iranului. Fost șef al Corpului Sarollah al IRGC din Teheran și fost șef al forțelor Basij, a jucat un rol esențial în reprimarea protestelor postelectorale în 2009.

                                    10.10.2011

                                    44.

                                    JAZAYERI Massoud

                                    Sexul: masculin
                                    Titlu: general de brigadă

                                    Consilier cultural în cadrul Statului-Major Comun al Forțelor Armate ale Iranului, din aprilie 2018. În cadrul Statului-Major Militar Comun al Forțelor Armate ale Iranului, generalul de brigadă Massoud Jazayeri a fost șef adjunct al Statului-Major pentru afaceri culturale și mijloace de informare în masă (alias aparatul de propagandă al apărării naționale). În calitate de șef adjunct al Statului-Major a colaborat în mod activ la reprimarea protestelor din 2009. A avertizat într-un interviu publicat în ziarul Kayhan că mulți protestanți din Iran și din afara acestuia au fost identificați și că problema acestora va fi abordată la momentul potrivit.
                                    A îndemnat în mod deschis la represiune împotriva canalelor media străine și a opoziției iraniene. În 2010, a solicitat guvernului să adopte legi mai ferme împotriva iranienilor care cooperează cu sursele media străine.

                                    10.10.2011

                                    45.

                                    JOKAR Mohammad Saleh

                                    Locul nașterii: Yazd (Iran)
                                    Data nașterii: 1957
                                    Sexul: masculin

                                    Membru al Parlamentului provinciei Yazd. Fost responsabil adjunct pentru afaceri parlamentare al Gardienilor Revoluției. Din 2011 până în 2016 a fost deputat în Parlament pentru provincia Yazd și membru al Comisiei parlamentare pentru securitate națională și politică externă. Fost comandant al Forțelor Studențești Basij. În această funcție, a fost implicat în mod activ în suprimarea protestelor și îndoctrinarea copiilor și a tinerilor în vederea continuării suprimării libertății de exprimare și a dezacordurilor. În calitatea de membru al Comisiei parlamentare pentru securitate națională și politică externă, acesta a sprijinit în mod public suprimarea opozanților guvernului.

                                    10.10.2011

                                    46.

                                    KAMALIAN Behrouz (alias Hackers Brain, Behrooz_Ice)

                                    Locul nașterii: Teheran (Iran)
                                    Data nașterii: 1983
                                    Sexul: masculin

                                    Șeful grupului informatic «Ashiyaneh», care are legături cu regimul iranian. «Ashiyaneh» Digital Security, fondat de Behrouz Kamalian, este responsabil pentru atacuri cibernetice intensive atât împotriva opozanților și a reformiștilor interni, cât și împotriva instituțiilor internaționale. Activitățile organizației Ashiyaneh a lui Kamalian au sprijinit reprimarea de către guvern a opoziției, care a implicat numeroase încălcări grave ale drepturilor omului în 2009. Atât Kamalian, cât și grupul informatic «Ashiyaneh» și-au continuat activitatea cel puțin până în ianuarie 2020.

                                    10.10.2011

                                    47.

                                    KHALILOLLAHI Moussa (alias: KHALILOLLAHI Mousa, ELAHI Mousa Khalil)

                                    Locul nașterii: Tabriz (Iran)
                                    Data nașterii: 1963
                                    Sexul: masculin

                                    Procuror al Tabriz, din 2010 până în 2019. A fost implicat în cazul lui Sakineh Mohammadi-Ashtiani și este complice la încălcări grave ale dreptului la respectarea garanțiilor procedurale.

                                    10.10.2011

                                    48.

                                    MAHSOULI Sadeq (alias MAHSULI, Sadeq)

                                    Locul nașterii: Oroumieh (Iran)
                                    Data nașterii: 1959/1960
                                    Sexul: masculin

                                    Secretar general adjunct al Frontului Paydari (Frontul Stabilității Islamice). Fost consultant al fostului președinte, Mahmoud Ahmadinejad, fost membru al Consiliului Oportunităților și fost membru al Frontului Perseverenței. Ministru al bunăstării și al securității sociale între 2009 și 2011. Ministru al internelor până în august 2009. În calitate de ministru al internelor, Mahsouli a deținut autoritatea asupra tuturor forțelor de poliție, a agenților de securitate ai Ministerului Internelor și a agenților în civil. Forțele aflate sub comanda sa au fost responsabile pentru atacurile împotriva căminelor Universității din Teheran din 14 iunie 2009 și pentru torturarea studenților în subsolul ministerului (faimosul nivel 4 de la subsol). La centrul de detenție Kahrizak, condus de poliție sub controlul lui Mahsouli, s-au săvârșit abuzuri grave împotriva altor protestatari.

                                    10.10.2011

                                    53.

                                    TALA Hossein (alias TALA Hosseyn)

                                    Locul nașterii: Teheran (Iran)
                                    Data nașterii: 1969
                                    Sexul: masculin

                                    Primar al Eslamshahr. Fost membru al parlamentului iranian. Fost guvernator general («Farmandar») al provinciei Teheran până în septembrie 2010, a fost responsabil pentru intervenția forțelor de poliție și, prin urmare, pentru reprimarea demonstrațiilor. În decembrie 2010, a fost premiat pentru rolul său în represiunea postelectorală.

                                    10.10.2011

                                    54.

                                    TAMADDON Morteza (alias TAMADON Morteza)

                                    Locul nașterii: Shahr Kord-Ispahan (Iran)
                                    Data nașterii: 1959
                                    Sexul: masculin

                                    Fost șef al Consiliului provincial de securitate publică al Teheranului. Fost guvernator general IRGC al provinciei Teheran. În calitatea sa de guvernator și de șef al Consiliului provincial de securitate publică al Teheranului, acesta a purtat răspunderea generală pentru toate activitățile de represiune întreprinse de IRGC în provincia Teheran, inclusiv reprimarea protestelor politice începând din iunie 2009. În prezent, membru al consiliului Universității Tehnologice Khajeh Nasireddin Tusi.

                                    10.10.2011

                                    60.

                                    Doctor HOSSEINI Mohammad (alias: Doctor HOSSEYNI Seyyed Mohammad; Seyed, Sayyed și Sayyid)

                                    Locul nașterii: Rafsanjan, Kerman (Iran)
                                    Data nașterii: 23.7.1961
                                    Sexul: masculin

                                    Consilier al fostului președinte Mahmoud Ahmadinejad și purtător de cuvânt al YEKTA, o grupare politică radicală. Ministrul Culturii și Orientării Islamice (2009-2013). Fost membru al IRGC, a fost complice la represiunea împotriva jurnaliștilor.

                                    10.10.2011

                                    63.

                                    TAGHIPOUR Reza

                                    Locul nașterii: Maragheh (Iran)
                                    Data nașterii: 1957
                                    Sexul: masculin

                                    Membru al celui de al 11-lea parlament iranian (circumscripția Teheran). Membru al Consiliului suprem privind spațiul cibernetic. Fost membru al Consiliului Municipal din Teheran. Fost ministru al informațiilor și comunicațiilor (2009-2012).
                                    În calitate de ministru al informațiilor, a fost unul dintre funcționarii de rang înalt responsabili cu cenzurarea și controlul activităților de pe internet, precum și al tuturor celorlalte tipuri de comunicații (în special telefoanele mobile). În cursul interogării deținuților politici, persoanele care realizează interogatoriile utilizează datele cu caracter personal, e-mailurile și comunicațiile acestora. În mai multe rânduri, începând de la alegerile prezidențiale din 2009 și în cursul demonstrațiilor stradale, liniile de telefonie mobilă și de mesagerie-text au fost întrerupte, canalele de televiziune prin satelit au fost bruiate, internetul a fost suspendat local sau cel puțin viteza a fost redusă.

                                    23.3.2012

                                    65.

                                    LARIJANI Sadeq

                                    Locul nașterii: Najaf (Iraq)
                                    Data nașterii: 1960 sau august 1961
                                    Sexul: masculin

                                    Numit șef al Consiliului Oportunităților la 29 decembrie 2018. Fost șef al Procuraturii (2009-2019). În această calitate, îi revine sarcina de a aproba orice pedeapsă în temeiul qisas (retribuție), al hodoud (crime împotriva lui Dumnezeu) și al ta’zirat (crime împotriva statului) și de a semna aceste pedepse. Printre acestea se numără sentințe prin care s-a dispus pedeapsa cu moartea, flagelări și amputări. În acest context, a semnat personal numeroase sentințe constând în pedeapsa cu moartea, încălcând astfel standardele internaționale, inclusiv lapidări, execuții prin spânzurare, execuții ale unor minori, precum și execuții publice, cum ar fi cele în cazul cărora deținuții au fost spânzurați de poduri în fața unor mulțimi de mii de oameni. Prin urmare, acesta a contribuit la un număr ridicat de execuții. A permis, de asemenea, sentințe constând în pedepse corporale, precum amputări și picurarea de acid în ochii condamnatului. De la preluarea funcției de către Sadeq Larijani, numărul arestărilor arbitrare ale deținuților politici, ale apărătorilor drepturilor omului și ale membrilor minorităților a crescut în mod semnificativ. Sadeq Larijani este de asemenea responsabil de eșecurile sistematice din procesele judiciare iraniene de a respecta dreptul la un proces echitabil.

                                    23.3.2012

                                    66.

                                    MIRHEJAZI Ali

                                    Sexul: masculin

                                    Face parte din cercul apropiat al Liderului Suprem, fiind unul dintre cei responsabili de planificarea suprimării protestelor, care a fost pusă în aplicare începând din 2009, și asociat cu cei responsabili de reprimarea protestelor.
                                    A fost, de asemenea, responsabil de planificarea reprimării tulburărilor publice în decembrie 2017/2018 și în noiembrie 2019.

                                    23.3.2012

                                    67.

                                    SAEEDI Ali

                                    Sexul: masculin

                                    Șef al biroului de ideologie politică al Liderului Suprem. Fost reprezentant al Liderului Suprem în cadrul Pasdaran (1995-2020), după o întreagă carieră în sânul instituției militare, mai exact în cadrul serviciilor de informații ale Pasdaran. Această funcție oficială i-a conferit rolul principal în transmiterea ordinelor provenind de la biroul Liderului Suprem către aparatul de represiune al Pasdaran.

                                    23.3.2012

                                    69.

                                    MORTAZAVI Seyyed Solat

                                    Locul nașterii: Farsan, Tchar Mahal-o-Bakhtiari (Sud) – (Iran)
                                    Data nașterii: 1967
                                    Sexul: masculin

                                    Începând cu 16 septembrie 2019, șef al filialei imobiliare a Fundației Mostazafan, condusă direct de Liderul Suprem Khamenei. Până în noiembrie 2019, director al sucursalei din Teheran a Fundației Astan Qods Razavi. Fost primar al celui de al doilea oraș ca mărime din Iran, Mashad, în care au loc cu regularitate execuții publice. Fost ministru adjunct al internelor însărcinat cu afacerile politice, numit în 2009. În această calitate, a fost responsabil pentru conducerea represiunii împotriva persoanelor care s-au exprimat în apărarea drepturilor lor legitime, inclusiv a libertății de exprimare. Numit ulterior șef al Comitetului Electoral Iranian pentru alegerile parlamentare din 2012 și pentru alegerile prezidențiale din 2013.

                                    23.3.2012

                                    73.

                                    FARHADI Ali

                                    Sexul: masculin

                                    Șef adjunct al Inspectoratului pentru afaceri juridice și inspecție publică din Ministerul Justiției din Teheran. Fost procuror al Karaj. Responsabil de încălcări grave ale drepturilor omului, inclusiv de instrumentarea unor procese în care s-a pronunțat pedeapsa cu moartea. Pe parcursul mandatului său de procuror, numărul execuțiilor în regiunea Karaj a fost ridicată.

                                    23.3.2012

                                    79.

                                    RASHIDI AGHDAM, Ali Ashraf

                                    Sexul: masculin

                                    Fost comandant al închisorii Evin (2012-2015). În perioada în care a ocupat această funcție, condițiile carcerale s-au deteriorat și rapoartele au indicat o intensificare a relelor tratamente aplicate deținuților. În octombrie 2012, nouă deținuți-femei au intrat în greva foamei pentru a protesta împotriva încălcării drepturilor lor și a tratamentului violent aplicat de gardienii închisorii.

                                    12.3.2013

                                    82.

                                    SARAFRAZ Mohammad (Dr.) (alias Haj-agha Sarafraz)

                                    Locul nașterii: Teheran (Iran)
                                    Data nașterii: aproximativ 1963
                                    Reședință: Teheran
                                    Sexul: masculin

                                    Fost membru al Consiliului suprem privind spațiul cibernetic. Fost președinte al Societății de Radiodifuziune și Televiziune a Republicii Islamice Iran (IRIB) (2014 2016). Fost președinte al IRIB World Service și Press TV, responsabil pentru toate deciziile legate de programare. Strâns asociat aparatului de securitate al statului. Sub conducerea lui, Press TV, împreună cu IRIB, a colaborat cu serviciile de securitate iraniene și cu procurorii pentru a difuza mărturii forțate ale deținuților, inclusiv aceea a jurnalistului și realizatorului de film iraniano-canadian Maziar Bahari, în cadrul programului săptămânal «Iranul azi». Autoritatea independentă de reglementare a media OFCOM a amendat Press TV în UK cu 100 000  GBP pentru difuzarea mărturiei lui Bahari în 2011, mărturie filmată în închisoare, obținută prin constrângerea lui Bahari. Prin urmare, Sarafraz este asociat încălcării dreptului la respectarea garanțiilor procedurale și la un proces echitabil.

                                    12.3.2013

                                    84.

                                    EMADI, Hamid Reza (alias Hamidreza Emadi)

                                    Locul nașterii: Hamedan (Iran)
                                    Data nașterii: aproximativ 1973
                                    Reședință: Teheran
                                    Loc de muncă: filiala centrală a Press TV, Teheran
                                    Sexul: masculin

                                    Directorul serviciului de știri al Press TV. Fost producător principal la Press TV.
                                    Răspunzător de producerea și difuzarea unor mărturii forțate ale deținuților, inclusiv jurnaliști, activiști politici și persoane aparținând minorităților kurdă și arabă, încălcând drepturile recunoscute internațional la un proces echitabil și la respectarea garanțiilor procedurale. Autoritatea independentă de reglementare a media, OFCOM, a amendat Press TV în UK cu 100 000  GBP pentru difuzarea mărturiei jurnalistului și realizatorului de film iraniano-canadian Maziar Bahari în 2011, mărturie filmată în închisoare, obținută prin constrângerea lui Bahari. ONG-urile au raportat și alte ocazii în care Press TV a difuzat mărturii forțate. Prin urmare, Emadi este asociat încălcării dreptului la respectarea garanțiilor procedurale și la un proces echitabil.

                                    12.3.2013

                                    86.

                                    MUSAVI-TABAR, Seyyed Reza

                                    Locul nașterii: Jahrom (Iran)
                                    Data nașterii: 1964
                                    Sexul: masculin

                                    Fost șef al Procuraturii Revoluționare din Shiraz. Răspunzător de arestări ilegale și de rele tratamente aplicate unor activiști politici, jurnaliști, apărători ai drepturilor omului, Baha’i și prizonieri de conștiință, care au fost hărțuiți, torturați, interogați și care nu au avut acces la avocat și la respectarea garanțiilor procedurale. Musavi-Tabar a semnat hotărâri judecătorești în celebrul centru de detenție nr. 100 (o închisoare pentru bărbați), inclusiv un ordin de detenție de trei ani în celulă de izolare pentru o femeie-deținut Baha’i pe nume Raha Sabet.

                                    12.3.2013

                                    87.

                                    KHORAMABADI, Abdolsamad

                                    Sexul: masculin

                                    Director adjunct al supravegherii judiciare (începând cu 13 octombrie 2018). Fost șef al «Comisiei de stabilire a cazurilor cu conținut infracțional», o organizație guvernamentală însărcinată cu cenzura online și criminalitatea informatică. Sub conducerea sa, comisia a definit «criminalitatea informatică» printr-o serie de categorii vagi care incriminează crearea și publicarea de conținut considerat necorespunzător de către regim. El a fost răspunzător pentru reprimarea și blocarea a numeroase site-uri ale opoziției, ziare electronice, bloguri, site-uri ale ONG-urilor din domeniul drepturilor omului și Google și Gmail începând din septembrie 2012. Acesta și comisia au contribuit activ la moartea în detenție a bloggerului Sattar Beheshti în noiembrie 2012. Prin urmare comisia pe care o conducea este direct răspunzătoare pentru încălcările sistematice ale drepturilor omului, în special prin interzicerea și filtrarea site-urilor internet pentru publicul larg și, uneori, prin suspendarea totală a accesului la internet.

                                    12.3.2013”

                              Entități

                                    Nume

                                    Informații de identificare

                                    Motive

                                    Data includerii pe listă

                                    „1.

                                    Poliția informatică

                                    Amplasare: Teheran (Iran)
                                    Website: http://www. cyberpolice.ir

                                    Poliția informatică iraniană, înființată în ianuarie 2011, este o unitate a poliției Republicii Islamice Iran, condusă de Vahid Majid. Din momentul înființării sale și până la începutul anului 2015, aceasta a fost condusă de Esmail Ahmadi-Moqaddam (inclus pe listă). Ahmadi-Moqaddam a subliniat că Poliția informatică se va ocupa de grupările antirevoluționare și disidente care s-au folosit de rețele sociale pe internet în 2009 pentru a genera proteste împotriva realegerii președintelui Mahmoud Ahmadinejad. În ianuarie 2012, Poliția informatică a emis noi orientări pentru internet cafe-uri, conform cărora utilizatorii trebuie să ofere informații personale care vor fi păstrate șase luni de proprietarii internet cafe-urilor, precum și o evidență a site-urilor internet vizitate. De asemenea, potrivit regulilor, proprietarii de internet cafe-uri trebuie să instaleze sisteme de televiziune cu circuit închis și să păstreze înregistrările timp de șase luni. Aceste noi reguli pot crea un registru pe care autoritățile îl pot folosi pentru a-i urmări pe activiști sau pe oricine este considerat o amenințare la adresa securității naționale.
                                    În iunie 2012, mass-media iraniană a raportat faptul că Poliția informatică va iniția măsuri de reprimare a rețelelor virtuale private (VPN). La 30 octombrie 2012, Poliția informatică l-a arestat pe bloggerul Sattar Beheshti fără mandat pentru «acțiuni împotriva securității naționale pe rețele sociale și Facebook». Beheshti criticase guvernul iranian pe blogul său. Beheshti a fost găsit mort în celulă la 3 noiembrie 2012 și se crede că a fost torturat până la moarte de către autoritățile Poliției informatice. Poliția informatică este responsabilă de numeroase arestări ale administratorilor unui grup de Telegram în legătură cu protestele care au avut loc la nivel național în noiembrie 2019.

                                    12.3.2013”


title: Regulamentul de punere în aplicare (UE) 2021/589 al Comisiei din 9 aprilie 2021 de modificare pentru a 320-a oară a Regulamentului (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități asociate cu organizațiile ISIL (Da’esh) și Al-Qaida

text:
                  13.4.2021

                  RO

                  Jurnalul Oficial al Uniunii Europene

                  L 125/13

         REGULAMENTUL DE PUNERE ÎN APLICARE (UE) 2021/589 AL COMISIEI
         din 9 aprilie 2021
         de modificare pentru a 320-a oară a Regulamentului (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități asociate cu organizațiile ISIL (Da’esh) și Al-Qaida
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 881/2002 al Consiliului din 27 mai 2002 de instituire a unor măsuri restrictive specifice împotriva anumitor persoane și entități asociate cu organizațiile ISIL (Da’esh) și Al-Qaida (1), în special articolul 7 alineatul (1) litera (a) și articolul 7a alineatul (5),
         întrucât:

                     (1)

                     Anexa I la Regulamentul (CE) nr. 881/2002 conține lista persoanelor, grupurilor și entităților cărora li se aplică înghețarea fondurilor și a resurselor economice în temeiul regulamentului respectiv.

                     (2)

                     La 6 aprilie 2021, Comitetul de sancțiuni al Consiliului de Securitate al Organizației Națiunilor Unite a decis să modifice o mențiune de pe lista sa de persoane, grupuri și entități cărora ar trebui să li se aplice înghețarea fondurilor și a resurselor economice.

                     (3)

                     Prin urmare, anexa I la Regulamentul (CE) nr. 881/2002 ar trebui modificată în consecință,

               ADOPTĂ PREZENTUL REGULAMENT:

            Articolul 1
            Anexa I la Regulamentul (CE) nr. 881/2002 se modifică în conformitate cu anexa la prezentul regulament.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 9 aprilie 2021.

                  Pentru Comisie,

                  Pentru Președinte,

                  Directorul general

                  Direcția Generală Stabilitate Financiară,

                  Servicii Financiare și Uniunea Piețelor de Capital

            (1)  JO L 139 29.5.2002, p. 9.

            ANEXĂ
            La rubrica „Persoane fizice” din anexa I la Regulamentul (CE) nr. 881/2002, datele de identificare pentru următoarea mențiune se modifică astfel:

               „Abu Bakar Ba’asyir (alias (a) Abu Bakar Baasyir, (b) Abu Bakar Bashir, (c) Abdus Samad, (d) Abdus Somad). Data nașterii: 17.8.1938. Locul nașterii: Jombang, Java de Est, Indonezia. Adresă: Indonezia (în închisoare) Cetățenia: indoneziană.”,

            se înlocuiește cu următorul text:

               „Abu Bakar Ba’asyir [alias cert: (a) Abu Bakar Baasyir; (b) Abu Bakar Bashir; (c) Abdus Samad; (d) Abdus Somad]. Data nașterii: 17.8.1938. Locul nașterii: Jombang, Java de Est, Indonezia. Cetățenia: indoneziană. Adresa: Indonezia. Data desemnării menționată la articolul 7d alineatul (2) litera (i): 21.4.2006.”


title: Regulamentul de punere în aplicare (UE) 2021/591 al Comisiei din 12 aprilie 2021 de înregistrare a unei denumiri în Registrul denumirilor de origine protejate și al indicațiilor geografice protejate [„Χαλλούμι” (Halloumi)/„Hellim” (DOP)]

text:
                  13.4.2021

                  RO

                  Jurnalul Oficial al Uniunii Europene

                  L 125/42

         REGULAMENTUL DE PUNERE ÎN APLICARE (UE) 2021/591 AL COMISIEI
         din 12 aprilie 2021
         de înregistrare a unei denumiri în Registrul denumirilor de origine protejate și al indicațiilor geografice protejate [„Χαλλούμι” (Halloumi)/„Hellim” (DOP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (3) litera (b),
         întrucât:

                     (1)

                     În conformitate cu articolul 50 alineatul (2) litera (a) din Regulamentul (UE) nr. 1151/2012, cererea Ciprului de înregistrare a denumirii „Χαλλούμι” (Halloumi)/„Hellim” ca denumire de origine protejată (DOP), identificând un produs a cărui arie geografică corespunde suprafeței Ciprului, a fost publicată în Jurnalul Oficial al Uniunii Europene (2).

                     (2)

                     Comisia a primit în total 17 acte de opoziție, din partea următorilor opozanți: Dairy Australia (Australia) la 21 octombrie 2015, Consortium for Common Food Names (Statele Unite) la 22 octombrie 2015, Regatul Unit al Marii Britanii și Irlandei de Nord (Regatul Unit) la 23 octombrie 2015, Milk and Oil Products Production and Marketing Cooperative Ltd. (Cipru) la 26 octombrie 2015, Hayvan Ureticileri ve Yetistiricileri Birligi (Cipru) la 26 octombrie 2015, Fatma GARANTI (Cipru) la 26 octombrie 2015, Sut Imalatcilari Birligi (SUIB) (Cipru) la 26 octombrie 2015, Camera de Industrie Cipriotă Turcă (Cipru) la 26 octombrie 2015, Camera de Comerț Cipriotă Turcă (Cipru) la 26 octombrie 2015, Navimar Food Gida Imalati ve Gida (Turcia) la 26 octombrie 2015, D.M Gida Maddeleri Pazarlama Sanayi ve Ticaret Ltd. Sti (Turcia) la 26 octombrie 2015, Avunduk Ithalat Ihracat Gida ve Zirai Aletler Sanayi Ticaret Ltd. (Turcia) la 26 octombrie 2015, U.T.CO Trading Company – W.L.L. – (Kuweit) la 27 octombrie 2015, Dairy Companies Association of New Zealand (DCANZ) și New Zealand Specialist Cheesemakers Association (Noua Zeelandă) la 27 octombrie 2015, Dr. Nutrition (Emiratele Arabe Unite) la 27 octombrie 2015, FFF Fine Foods Pty Ltd (Australia) la 28 octombrie 2015 și Finlanda la 3 noiembrie 2015.

                     (3)

                     Comisia a transmis aceste acte de opoziție Ciprului, cu excepția actului de opoziție al Finlandei și a actelor de opoziție primite de la cele șase persoane fizice sau juridice rezidente sau stabilite în Cipru. Actul de opoziție transmis de Finlanda a fost depus la Comisie după expirarea termenului prevăzut la articolul 51 alineatul (1) din Regulamentul (UE) nr. 1151/2012. În conformitate cu articolul respectiv, persoanele fizice sau juridice stabilite sau rezidente în statul membru de la care a fost depusă cererea sunt excluse de la procedura de opoziție, deoarece au avut deja posibilitatea de a participa la procedura națională de opoziție. În acest caz specific, opozițiile primite de la cele șase persoane fizice sau juridice rezidente sau stabilite în Cipru fuseseră respinse în cadrul procedurii naționale de opoziție în urma unei examinări a temeiniciei motivelor de opoziție prezentate. În consecință, nici actele de opoziție și nici declarațiile de opoziție motivate ulterioare ale celor șase persoane fizice sau juridice rezidente sau stabilite în Cipru nu sunt considerate admisibile.

                     (4)

                     Comisia a primit ulterior nouă declarații de opoziție motivate, și anume din partea Dairy Companies Association of New Zealand (DCANZ) și a New Zealand Specialist Cheesemakers Association (Noua Zeelandă) la 15 decembrie 2015, a Dairy Australia (Australia) la 17 decembrie 2015, a Regatului Unit la 21 decembrie 2015, a Consortium for Common Food Names (Statele Unite) la 21 decembrie 2015, a Navimar Food Gida Imalati ve Gida (Turcia) la 21 decembrie 2015, a D.M Gida Maddeleri Pazarlama Sanayi ve Ticaret Ltd. Sti (Turcia) la 21 decembrie 2015, a Avunduk Ithalat Ihracat Gida ve Zirai Aletler Sanayi Ticaret Ltd. (Turcia) la 21 decembrie 2015, a U.T.CO Trading Company – W.L.L. – (Kuweit) la 21 decembrie 2015 și a FFF Fine Foods Pty Ltd (Australia) la 24 decembrie 2015. Actul de opoziție depus de Dr. Nutrition (Emiratele Arabe Unite) nu a fost urmat de o declarație de opoziție motivată, prin urmare opoziția se consideră retrasă.

                     (5)

                     După examinarea acestor declarații de opoziție motivate și după ce le-a declarat admisibile, Comisia a invitat toate părțile interesate, în conformitate cu articolul 51 alineatul (3) din Regulamentul (UE) nr. 1151/2012, să inițieze consultări corespunzătoare în vederea ajungerii la un acord.

                     (6)

                     Consultările dintre Cipru și cei nouă opozanți admisibili au avut loc în termen de trei luni. Termenul-limită pentru consultările dintre Cipru și Regatul Unit a fost prelungit cu încă o lună, la cererea Ciprului.

                     (7)

                     Nu s-a ajuns la niciun acord în termenul prevăzut în niciuna dintre aceste nouă proceduri de opoziție. Informațiile privind consultările desfășurate între Cipru și opozanți au fost transmise Comisiei în mod adecvat. Prin urmare, Comisia trebuie să decidă cu privire la înregistrare, ținând seama de rezultatele acestor consultări în conformitate cu procedura menționată la articolul 52 alineatul (3) litera (b) din Regulamentul (UE) nr. 1151/2012.

                     (8)

                     Argumentele opozanților, astfel cum au fost expuse în declarațiile lor de opoziție motivate și în cadrul consultărilor desfășurate pot fi rezumate după cum urmează.

                     (9)

                     Caietul de sarcini al produsului indică faptul că sunt îndeplinite condițiile de înregistrare ca DOP deoarece produsul în cauză este obținut din lapte de oaie și de capră care provine de la rase locale – oaia de Chios și capra de Damasc – și de la încrucișările acestora care s-au adaptat la clima insulei. Cu toate acestea, oaia de Chios și capra de Damasc au fost introduse în Cipru în anii 1950 și, respectiv, 1930; în plus, nu există dovezi privind morfologia sau caracteristicile genetice sau productive specifice ale unor astfel de ovine cipriote. Prin urmare, existența unui tip cipriot de oi de Chios trebuie contestată. Introducerea relativ recentă a ovinelor și caprinelor al căror lapte este recunoscut ca având un rol major în determinarea caracteristicilor unice ale „Χαλλούμι” (Halloumi)/„Hellim” ar fi de asemenea un motiv de respingere a afirmației de vechime (secolul al XVI-lea) a tradiției conexe.

                     (10)

                     Hrana animalelor este citată ca factor relevant în cerere. Cererea nu precizează însă modul în care hrănirea și pășunatul sunt legate în mod unic de plantele din Cipru, ținând seama de faptul că aria geografică de pășunat cuprinde întreaga insulă. Nu se prezintă nicio dovadă cu privire la disponibilitatea acestor plante pe tot parcursul anului și pe întreg teritoriul Ciprului. De asemenea, nu se prezintă nicio dovadă a diferenței de hrănire dintre animalele care pășunează pe tot parcursul anului, animalele din agricultura semiintensivă și cele din agricultura intensivă. Mai mult, nu se prezintă nicio dovadă cu privire la menținerea nivelului de producție a brânzei dacă se reduce ponderea laptelui de vacă în materiile prime. Nu ar exista suficiente dovezi care să ateste că hrana animalelor are un impact însemnat asupra calității sau a caracteristicilor brânzei produse.

                     (11)

                     În ceea ce privește factorul uman, chiar dacă unitățile de produse lactate din Cipru au dezvoltat o pricepere specifică privind „Χαλλούμι” (Halloumi)/„Hellim”, acest lucru nu confirmă existența legăturii necesare dintre caracteristicile produsului și mediul geografic cipriot în vederea înregistrării ca DOP, deoarece această pricepere și metodele de producție aferente pot fi practic reproduse oriunde.

                     (12)

                     Cererea nu indică faptul că „Χαλλούμι” (Halloumi)/„Hellim” este produsul „metodelor locale autentice și invariabile”, deoarece această denumire a fost aplicată unei diversități de brânzeturi fabricate cu metode și cu materii prime care au variat în timp și care continuă să evolueze.

                     (13)

                     Caietul de sarcini este străin produsului efectiv comercializat: majoritatea „Χαλλούμι” (Halloumi)/„Hellim” produse în Cipru este obținută folosind proporții și tipuri de lapte diferite, predominând laptele de vacă. Există indicii că 95 % din „Χαλλούμι” (Halloumi)/„Hellim” produsă în Cipru ar avea în prezent un conținut de 80-95 % lapte de vacă.

                     (14)

                     Caietul de sarcini al produsului nu respectă tradițiile din întreaga arie geografică indicată. Caietul de sarcini al produsului se referă la un produs tradițional fabricat pe întreg teritoriul insulei Cipru, dar cu toate acestea cererea nu include caracteristicile tradiționale specifice ale brânzei produse de producătorii din comunitatea turco-cipriotă. Astfel, caietul de sarcini al produsului nu identifică un produs astfel cum este efectiv comercializat în întreaga insulă. În special, utilizarea mentei ar trebui să fie opțională și ar trebui să fie permisă utilizarea laptelui crud.

                     (15)

                     Mai multe afirmații incluse în caietul de sarcini al produsului nu sunt sprijinite de dovezi științifice – precum afirmația că laptele de oaie și de capră este important pentru gustul brânzei, diferența de morfologie a tipului cipriot de oaie de Chios, faptul că greutatea moleculară mică a acizilor grași liberi influențează gustul, mirosul și aroma brânzei, faptul că plantele endemice menționate ca hrană pentru animale conțin uleiuri esențiale, dacă terpena este prezentă în Sarcopoterium spinosum și în ce cantitate, modul în care sunt transferate terpenele de la ingerarea Sarcopoterium spinosum la lapte și, ulterior, la halloumi, prezența Lactobacillus cypricasei în brânza Halloumi de oi proaspătă și impactul mentei proaspete sau uscate asupra caracteristicilor senzoriale.

                     (16)

                     Caietul de sarcini al produsului desemnează Ministerul Agriculturii, Dezvoltării Rurale și Mediului din Republica Cipru ca fiind singura autoritate competentă pentru controlul conformității cu caietul de sarcini al produsului în ceea ce privește întreaga arie geografică delimitată. Cu toate acestea, întrucât ministerul respectiv nu exercită un control efectiv în întreaga zonă de producție stabilită în caietul de sarcini, nu este asigurat un sistem valabil de verificare a conformității cu caietul de sarcini al produsului.

                     (17)

                     Caietul de sarcini al produsului nu se referă la niciun organism de control delegat. Această deficiență nu este remediată de Înțelegerea comună privind o soluție temporară pentru brânza „Halloumi”/„Hellim”, care nu are caracter juridic obligatoriu și care urmează să fie implementată până la reunificarea Ciprului („înțelegerea comună”), la care s-a ajuns sub îndrumarea președintelui Comisiei la 16 iulie 2015 și care se referă la desemnarea organismului acreditat la nivel internațional Bureau Veritas, în conformitate cu articolul 39 din Regulamentul (UE) nr. 1151/2012 [care a fost înlocuit în esență cu articolele 28 și 29 din Regulamentul (UE) 2017/625 al Parlamentului European și al Consiliului (3) privind controalele oficiale], ca organism responsabil cu sarcinile de control prevăzute de primul regulament.

                     (18)

                     „Halloumi”/„Hellim” este produsă în Bulgaria, în Germania și în Grecia. În afara Uniunii, această brânză este produsă în Australia, în Canada, în țările din cadrul Consiliului de Cooperare al Golfului, în mai multe țări din Orientul Mijlociu (Irak, Liban, Siria), în Noua Zeelandă, în Turcia și în Regatul Unit. Participările și rezultatele obținute în cadrul unor concursuri prestigioase de brânzeturi confirmă producția împământenită de „Halloumi”/„Hellim” în locuri din afara Ciprului. În Regatul Unit, de exemplu, se afirmă că denumirea „Halloumi” ar fi fost utilizată pentru brânzeturi produse începând din anii 1980, cu o producție estimată la circa 300 de tone pe an. În plus, astfel de produse fabricate în afara Ciprului care poartă denumirea de „Χαλλούμι” (Halloumi)/„Hellim” sunt comercializate într-un număr mare de state membre și de țări terțe.

                     (19)

                     O serie de mărci înregistrate includ termenul „Halloumi” în Cehia, Germania, Grecia, Australia, Noua Zeelandă și Regatul Unit. Mărci care fac referire la „Hellim” există, de asemenea, în Germania, în Suedia și în Turcia. Prin urmare, DOP propusă ar intra în conflict cu denumiri, cu mărci și cu produse existente și, prin urmare, le-ar putea pune în pericol în cazul înregistrării sale. În special, prezența menționată pe piața Uniunii a unor mărci specifice care includ denumirea „Halloumi” ar trebui să împiedice Comisia să înregistreze o astfel de denumire, deoarece articolul 6 alineatul (4) din Regulamentul (UE) nr. 1151/2012 prevede faptul că o denumire nu se înregistrează în cazul în care, având în vedere reputația și notorietatea unei mărci și durata utilizării acesteia, înregistrarea respectivă ar putea induce în eroare consumatorul cu privire la adevărata identitate a produsului.

                     (20)

                     „Halloumi”/„Hellim” este produsă și comercializată atât în interiorul Uniunii, cât și în afara acesteia. Standarde de producție a „Halloumi”/„Hellim” au fost emise în Bahrain, în Qatar și în Arabia Saudită. Utilizarea acestei denumiri în Uniune dincolo de granițele Ciprului este bine împământenită. Faptul că denumirea „Halloumi”/„Hellim” este utilizată în mod obișnuit pe brânzeturi care nu provin din Cipru este un element de probă relevant care tinde să demonstreze că această denumire a devenit un termen generic.

                     (21)

                     În plus, standardele privind „Χαλλούμι” (Halloumi)/„Hellim” emise de Cipru nu se refereau la nicio rasă anumită de ovine, de caprine sau de bovine ori la încrucișări ale unor astfel de rase. Consumatorii consideră că „Halloumi”/„Hellim” este un tip de produs. Curtea Federală a Canadei și Oficiul pentru Armonizare în cadrul Pieței Interne (OAPI) (în prezent Oficiul Uniunii Europene pentru Proprietate Intelectuală) sunt de opinie că „Halloumi”/„Hellim” este un tip de brânză generic (4).

                     (22)

                     Consumatorii din Uniune și din țări terțe precum Australia și Noua Zeelandă asociază denumirea „Halloumi”/„Hellim” cu un tip de brânză cu punct de topire ridicat, care poate fi trasă la tigaie sau la grătar, cu textură gumoasă „scârțâitoare” și cu gust sărat. Aceste proprietăți gustative, de textură și funcționale ale brânzei „Halloumi”/„Hellim” sunt elementele care o fac unică pentru consumatori, indiferent de originea brânzei, care nu este relevantă.

                     (23)

                     Comisia a analizat argumentele expuse în declarațiile de opoziție motivate în raport cu Regulamentul (UE) nr. 1151/2012, ținând seama de rezultatele consultărilor desfășurate între solicitant și opozanți, și a concluzionat că denumirea „Χαλλούμι” (Halloumi)/„Hellim” trebuie înregistrată. Comisia are în vedere în special elementele enumerate mai jos.

                     (24)

                     În ceea ce privește morfologia ovinelor și a caprinelor eligibile, din informațiile cuprinse în documentul unic rezultă că oaia de Chios și capra de Damasc, introduse în anii 1950 și, respectiv, 1930, au dobândit caracteristici morfologice și de producție diferite de cele ale populațiilor de origine, în urma unui program național de ameliorare de lungă durată. În legătură cu acest fapt, există numeroase referințe comerciale disponibile pe internet cu privire la comerțul internațional care se desfășoară de decenii întregi cu „oi de Chios din Cipru” și cu „capre de Damasc din Cipru”, exportate din Cipru către 20 de țări, ceea ce demonstrează reputația internațională dobândită de Cipru în ameliorarea selectivă reușită a acestor rase.

                     (25)

                     Astfel, evoluția raselor unice de ovine și de caprine utilizate pentru producția de „Χαλλούμι” (Halloumi)/„Hellim”, precum și evoluția brânzei în sine nu infirmă existența originii produsului în secolul al XVI-lea. În conformitate cu articolul 5 din Regulamentul (UE) nr. 1151/2012, „denumirea de origine” este o denumire care identifică un produs: (a) originar dintr-un anumit loc, dintr-o anumită regiune sau, în cazuri excepționale, dintr-o țară; (b) a cărui calitate sau ale cărui caracteristici se datorează în principal sau exclusiv unui anumit mediu geografic cu factori naturali și umani proprii și (c) ale cărui etape de producție se desfășoară, toate, în aria geografică delimitată. Prin urmare, pentru a fi înregistrată ca DOP, este suficient ca denumirea să respecte aceste cerințe. Condițiile de producție ale unei anumite brânze pot evolua în mod legitim treptat, de-a lungul timpului, și nu este obligatoriu să rămână neschimbate timp de secole.

                     (26)

                     În ceea ce privește impactul și disponibilitatea hranei pentru animale, documentul unic indică, printre altele, că „[v]egetația locală din Cipru, consumată de animale în stare proaspătă sau uscată, influențează în mod determinant calitatea laptelui și, prin urmare, caracteristicile specifice ale brânzei Halloumi (Papademas, 2000). Prezența bacilului Lactobacillus cypricasei (lactobacil provenind din brânza cipriotă), care nu a fost izolat decât în brânza Halloumi cipriotă, dovedește legătura dintre microflora insulei și produs (Lawson et al., 2001).” Au fost citate studii științifice pentru a demonstra legătura dintre hrana animalelor și calitatea brânzei fabricate cu laptele animalelor în cauză. S-a demonstrat, de exemplu, că în lapte au fost detectați compuși volatili provenind de la plantele utilizate pentru hrana animalelor (Papademas et al. 2002). Mai mult, pe baza altor studii (Palmquist et al. 1993), proporția de grăsime din lapte, care este un factor esențial ce influențează caracteristicile organoleptice ale brânzei, depinde de alimentația animalelor. Conform altui studiu (Bugaud et al. 2001), conținutul de terpene din lapte este direct legat de conținutul de terpene al hranei obținute prin pășunat.

                     (27)

                     În plus, pășunatul plantelor care sunt endemice în Cipru, precum cimbrul și Sarcopoterium spinosum, precum și ingerarea acestor plante determină prezența unor caracteristici aromatice conexe în produsul final.

                     (28)

                     Mai mult, în Regulamentul (UE) nr. 1151/2012 nu există nicio dispoziție care să impună ca aria delimitată să ofere o omogenitate absolută și nici ca o DOP să se refere la produse complet standardizate și absolut uniforme. Prin urmare, afirmațiile opozanților conform cărora plantele locale care au un impact asupra specificității produselor nu sunt disponibile pe întreg teritoriul Ciprului nu sunt pertinente.

                     (29)

                     Caietul de sarcini al produsului „Χαλλούμι” (Halloumi)/„Hellim” nu a fost modificat în comparație cu standardul legislativ aferent adoptat de Cipru în 1985. Prin urmare, o eventuală penurie care ar afecta materia primă disponibilă pentru producția acestei brânze nu ar face, în sine, ca specificațiile din caietul de sarcini privind procentul de lapte sau furajele să devină nerealizabile. În plus, Regulamentul (UE) nr. 1151/2012 nu impune praguri cantitative de producție. În pofida celor de mai sus, Ciprul a acordat o perioadă de tranziție operatorilor care nu sunt în măsură să îndeplinească cerințele caietului de sarcini al produsului, pentru ca aceștia să își alinieze pe deplin producția la cerințele în acest sens, permițându-le, în condiții stricte, să utilizeze în mod provizoriu o cantitate mai mică de lapte de oaie și de capră.

                     (30)

                     În ceea ce privește factorii umani și priceperea legate de producția acestei brânze, există numeroase referințe care arată că aceasta se produce în Cipru din 1554. Documentul unic indică în acest sens că „Χαλλούμι” (Halloumi)/„Hellim” este considerată tradițională în Cipru, deoarece a jucat un rol foarte important în viața și în alimentația locuitorilor insulei, atât ciprioți greci, cât și ciprioți turci. Cunoștințele privind procesul de producție au fost transmise de la o generație la alta. Atât forma sa pliată caracteristică, cât și proprietatea sa specifică de a nu se topi la temperaturi înalte se datorează acestui proces de producție tradițional care a fost transmis din generație în generație.

                     (31)

                     Dată fiind migrarea cetățenilor ciprioți în întreaga lume de-a lungul secolelor, este posibil ca metodele specifice utilizate pentru producerea acestei brânze să fi fost copiate în altă parte; cu toate acestea, producția de „Χαλλούμι” (Halloumi)/„Hellim” este în continuare legată, în mod unic și inseparabil, de cultura culinară a Ciprului.

                     (32)

                     Factorul uman nu poate fi luat în considerare ca element izolat. Factorii umani și naturali sunt destinați să interacționeze, determinând astfel rezultatul final specific.

                     (33)

                     Mai mult, articolul 7 alineatul (1) litera (e) din Regulamentul (UE) nr. 1151/2012 nu impune ca denumirea care urmează să fie înregistrată să se refere la un produs elaborat de-a lungul secolelor printr-o metodă constantă. Conform acestui articol, caietul de sarcini al produsului trebuie doar să includă metodele (dacă există) de obținere a produsului specific respectiv care sunt diferite de metodele standard utilizate pentru obținerea acestui tip de produs. Prin urmare, eligibilitatea „Χαλλούμι” (Halloumi)/„Hellim” nu poate fi contestată pe motiv că metodele de producție nu au rămas absolut imuabile.

                     (34)

                     Alte afirmații ale opozanților se referă la discrepanța dintre produsul descris în caietul de sarcini al produsului și cel produs efectiv în ceea ce privește proporția respectivă de lapte de oaie, de capră și de vacă și anumite caracteristici specifice ale metodelor de producție folosite de unii producători din comunitatea cipriotă turcă, care nu folosesc mentă sau lapte pasteurizat.

                     (35)

                     Cu toate acestea, în primul rând, afirmațiile respective nu au fost însoțite de nicio dovadă solidă. În al doilea rând, cerințele privind adăugarea de mentă, utilizarea laptelui pasteurizat și proporția respectivă de lapte de oaie, de capră și de vacă sunt deja incluse în standardul cipriot relevant adoptat în 1985. Prin urmare, niciun produs care nu respectă acest standard nu ar putea fi comercializat legal ca „Χαλλούμι” (Halloumi)/„Hellim” în Cipru, independent de faptul că ar putea fi comercializat pe teritoriul unor țări terțe în care această brânză nu ar fi protejată în prezent. De asemenea, de-a lungul mai multor ani s-a desfășurat o procedură națională exhaustivă de opoziție în legătură cu cererea în discuție, iar persoanele fizice sau juridice care nu erau de acord cu standardele de producție obligatorii din punct de vedere legal au avut posibilitatea de a-și prezenta pe deplin contestațiile aferente în fața autorităților administrative și judiciare din Cipru. În acest cadru, după cum s-a menționat, operatorilor respectivi li s-a acordat o perioadă de tranziție.

                     (36)

                     În ceea ce privește presupusa lipsă de dovezi științifice cu privire la diverși parametri și la diverse caracteristici incluse în caietul de sarcini al produsului, nu este rezonabil și relevant să se solicite informații prea detaliate, acest lucru reprezentând de asemenea o sarcină excesivă. Regulamentul (UE) nr. 1151/2012 nu impune o descriere tehnică și științifică atât de detaliată a fiecărui parametru sau a fiecărei caracteristici a produsului pentru care urmează să se utilizeze DOP în cauză.

                     (37)

                     Comisia a evaluat cererea Ciprului și nu a identificat nicio eroare vădită în aceasta. Opozanții nu au prezentat dovezi suficient de motivate care să demonstreze că cererea Ciprului este în mod inerent eronată. Ei invocă, în esență, faptul că nu ar exista suficiente dovezi științifice pentru cerere. Faptele, declarațiile, motivările și referințele prezentate de Cipru sunt considerate suficient de convingătoare pentru a justifica înregistrarea „Χαλλούμι” (Halloumi)/„Hellim” ca DOP în temeiul Regulamentul (UE) nr. 1151/2012.

                     (38)

                     Caietul de sarcini al produsului „Χαλλούμι” (Halloumi)/„Hellim” cuprinde numeroase elemente care califică denumirea ca denumire de origine protejată în temeiul articolului 5 alineatul (1) din Regulamentul (UE) nr. 1151/2012: clima mediteraneeană, caracterizată de veri calde și secetoase și de ierni blânde și umede; terenul, deoarece munții de pe insulă se bucură de un nivel relativ ridicat de precipitații și influențează hidrologia și mediul zonelor mai joase; faptul că, datorită structurii sale geologice, climei, poziției geografice și mării care îl înconjoară, Ciprul dispune de una dintre cele mai bogate flore din zona Mării Mediterane, în pofida dimensiunilor sale reduse; rasele locale de oaie cu coadă grasă și de capre Machaira și Pissouri locale, precum și alte rase care sunt bine adaptate la clima locală; practica locală de a prepara produsul la o temperatură înaltă pentru o perioadă specifică de timp, fără topire, în urma căreia se produc niveluri ridicate de anumiți compuși chimici de bază ce contribuie la definirea gustului „Χαλλούμι” (Halloumi)/„Hellim” (în mare parte lactone și metil cetone); împăturirea tipică a coagulilor, în cadrul procesului de producție, care diferențiază „Χαλλούμι” (Halloumi)/„Hellim” de toate celelalte tipuri de brânză; precum și adăugarea de mentă cipriotă, care îi conferă produsului final aroma sa caracteristică.

                     (39)

                     În conformitate cu repartizarea competențelor între Comisie și statele membre în ceea ce privește procedura de înregistrare a indicațiilor geografice în temeiul Regulamentului (UE) nr. 1151/2012, Comisia trebuie să verifice dacă o anumită cerere nu este afectată de erori vădite, în timp ce autoritățile naționale competente, inclusiv, dacă este cazul, instanțele naționale, sunt cele mai în măsură să evalueze detaliile tehnice ale unei anumite cereri înainte ca cererea de înregistrare să fie prezentată Comisiei.

                     (40)

                     Până la reunificarea Ciprului, articolul 1 alineatul (1) din Protocolul nr. 10 privind Ciprul la Actul de aderare din 2003 suspendă aplicarea acquis-ului în zonele din Republica Cipru în care Guvernul Republicii Cipru nu exercită un control efectiv. În consecință, guvernul cipriot nu poate fi considerat răspunzător pentru eventualele consecințe ale nesupravegherii aplicării dreptului Uniunii în zonele respective. În temeiul articolului 3 din protocolul menționat, nimic nu trebuie să contravină măsurilor de promovare a dezvoltării economice a acestor zone. Astfel de măsuri nu trebuie să afecteze aplicarea acquis-ului, în condițiile stabilite în Tratatul de aderare, în orice altă parte din Republica Cipru. Poate fi constituit un grup de lucru bicomunitar în legătură cu „Χαλλούμι” (Halloumi)/„Hellim”, deoarece experiența a demonstrat că aceste grupuri joacă un rol important.

                     (41)

                     În acest cadru, având în vedere faptul că factorii naturali și umani legați de producția de „Χαλλούμι” (Halloumi)/„Hellim” sunt în mod obiectiv, tradițional și istoric comuni întregii insule cipriote, atunci când se delimitează aria geografică eligibilă a acestei brânze trebuie inclusă întreaga insulă cipriotă.

                     (42)

                     În consecință, pentru a se permite ca înregistrarea să acopere întreaga arie geografică eligibilă de producție a acestei brânze și ținând seama de cerințele articolului 46 alineatul (2) din Regulamentul (UE) nr. 1151/2012, operatorii care doresc să respecte caietul de sarcini al acestei brânze trebuie să poată face acest lucru fără a se confrunta cu obstacole în calea participării lor care s-ar dovedi a fi discriminatorii sau nejustificate obiectiv în alt mod. Prin urmare, trebuie instituit un mecanism de control eficace și durabil, în conformitate cu articolele 35-40 din regulamentul respectiv, pentru a asigura respectarea de către operatori a caietului de sarcini al produsului în întreaga arie geografică eligibilă. Ținând seama de faptul că aplicarea acquis-ului este suspendată în zonele în care Guvernul Republicii Cipru nu exercită un control efectiv, trebuie stabilit, în mod excepțional și temporar, un regim funcțional până la reunificarea Ciprului, pentru a se garanta realizarea eficientă a controalelor pe întreg teritoriul insulei, deoarece lipsa acestora ar constitui motive de anulare în conformitate cu articolul 54 din Regulamentul (UE) nr. 1151/2012.

                     (43)

                     Articolul 37 alineatul (1) litera (b) din Regulamentul (UE) nr. 1151/2012 prevede că, în ceea ce privește denumirile de origine protejate, verificarea conformității cu caietul de sarcini al produsului înainte de introducerea produsului pe piață poate fi efectuată de organisme delegate, astfel cum sunt definite la articolul 3 alineatul (5) din Regulamentul (UE) 2017/625. Organismele delegate sunt persoane juridice separate cărora le-au fost delegate anumite atribuții de control oficial. În acest cadru și în conformitate cu Înțelegerea comună, precum și având în vedere situația excepțională din zonele Republicii Cipru în care aplicarea acquis-ului este suspendată, este adecvat ca organismul acreditat la nivel internațional Bureau Veritas să fie desemnat ca organism responsabil cu sarcinile de control prevăzute de Regulamentul (UE) nr. 1151/2012 în ceea ce privește caietul de sarcini al „Χαλλούμι” (Halloumi)/„Hellim” pe întreg teritoriul Ciprului. Înregistrarea „Χαλλούμι” (Halloumi)/„Hellim”, astfel cum se prevede în Înțelegerea comună, depinde de delegarea acestor sarcini de control către Bureau Veritas în conformitate cu articolele 28 și 29 din Regulamentul (UE) 2017/625. Bureau Veritas a dobândit o expertiză semnificativă și de lungă durată în ceea ce privește verificarea DOP-urilor și este în măsură să asigure instituirea unui mecanism global eficace, obiectiv și imparțial pentru efectuarea controalelor oficiale legate de verificarea conformității cu caietul de sarcini al produsului „Χαλλούμι” (Halloumi)/„Hellim” pe întreg teritoriul Ciprului, la nivel de fermă, de fabrică de furaje, la nivelul colectării laptelui, al transportării laptelui, precum și la nivel de fabrică de brânzeturi. Astfel, toți producătorii de pe insulă ar fi supuși unui mecanism de control comun care să asigure respectarea deplină a caietului de sarcini al produsului „Χαλλούμι” (Halloumi)/„Hellim”. Dacă se consideră oportun, Bureau Veritas trebuie să fie autorizat să colaboreze cu Camera de Comerț Cipriotă Turcă. În cazul în care Bureau Veritas raportează cazuri de neconformitate și în cazul în care producătorii în cauză nu reușesc să remedieze aceste cazuri de neconformitate, producătorii respectivi trebuie să fie în cele din urmă privați de dreptul de a utiliza denumirea.

                     (44)

                     Dată fiind situația excepțională din zonele Republicii Cipru în care aplicarea acquis-ului este suspendată, delegarea Bureau Veritas trebuie să prevadă că rapoartele sale trebuie transmise autorităților competente din Republica Cipru și Comisiei. Camera de Comerț Cipriotă Turcă va primi informații atunci când se consideră necesar.

                     (45)

                     Drepturile de proprietate intelectuală sunt guvernate de principiul teritorialității. În consecință, înregistrarea „Χαλλούμι” (Halloumi)/„Hellim” ca DOP în Uniune este supusă exclusiv situației existente în Uniune. Posibila producție sau comercializare în țări terțe a unei brânze care poartă denumirea respectivă nu are nicio relevanță în acest sens. În mod similar, posibila existență a unor standarde de producție reglementate pentru această brânză în afara Uniunii Europene este lipsită de relevanță.

                     (46)

                     De asemenea, trebuie precizat faptul că, în conformitate cu articolul 2 alineatul (3) din Regulamentul (UE) nr. 1151/2012, introducerea pe piață a „Χαλλούμι” (Halloumi)/„Hellim” în Uniune este condiționată de respectarea altor dispoziții specifice relevante ale Uniunii, inclusiv de respectarea dispozițiilor sanitare aplicabile la nivelul Uniunii.

                     (47)

                     În cadrul procedurii de opoziție nu s-a furnizat nicio dovadă solidă referitoare la importurile de acest tip de brânză din țări terțe în Uniune. Prin urmare, nu există motive pentru acordarea unei perioade de tranziție în temeiul articolului 15 alineatul (1) din Regulamentul (UE) nr. 1151/2012 anumitor producători din țări terțe.

                     (48)

                     Este de necontestat faptul că Ciprul este de departe cel mai mare producător și exportator din lume al acestei brânze, cu o producție de peste 19 500 de tone pe an, reprezentând 24,4 kg pe cap de locuitor. Aceste cifre nu includ producția din zonele din Republica Cipru în care Guvernul Republicii Cipru nu exercită un control efectiv.

                     (49)

                     Denumirea „Halloumi” a fost înregistrată ca marcă în anul 2000 la OAPI pentru brânzeturile produse în Cipru în conformitate cu standardul cipriot relevant adoptat în 1985 – prin urmare, în conformitate cu caietul de sarcini al „Χαλλούμι” (Halloumi)/„Hellim”. La OAPI a fost depusă o singură opoziție față de această înregistrare, care a fost însă ulterior retrasă. Prin urmare, identitatea cipriotă a acestui tip de brânză nu a fost contestată la momentul respectiv. Tribunalul a considerat, de asemenea, în special în cauzele conexate T-292/14 și T-293/14 (5), că „HALLOUMI” și „ΧΑΛΛΟΥMI” se referă la o specialitate de brânzeturi din Cipru. În cauza T-535/10 (6), Tribunalul a statuat că termenul grec „Halloumi” trebuie tradus în limba turcă ca „Hellim”, ambele referindu-se astfel la aceeași brânză specială cipriotă. În ceea ce privește alte mărci înregistrate în Uniune, în cazul în care acestea intră în conflict cu denumirea „Χαλλούμι” (Halloumi)/„Hellim” s-ar aplica dispozițiile articolului 14 din Regulamentul (UE) nr. 1151/2012. În schimb, opozanții nu au prezentate elemente care să conducă la neprotejarea „Χαλλούμι” (Halloumi)/„Hellim” din cauza reputației sau a renumelui unei mărci înregistrate anterior.

                     (50)

                     Atunci când a depus actul de opoziție, Regatul Unit era stat membru al Uniunii Europene, dar în prezent nu mai face parte din aceasta.

                     (51)

                     Potrivit declarației de opoziție motivate prezentate de Regatul Unit, producția sa internă s-a ridicat la aproximativ 300 de tone pe an, reprezentând 0,00461 kg pe cap de locuitor, în timp ce Regatul Unit importă aproximativ 6 500 de tone de acest tip de brânză din Cipru pe an.

                     (52)

                     Prin urmare, conform acestei declarații motivate, înregistrarea „Χαλλούμι” (Halloumi)/„Hellim” ca denumire de origine protejată în temeiul Regulamentului (UE) nr. 1151/2012 ar împiedica utilizarea denumirii „Halloumi”/„Hellim” pentru brânzeturile produse în Regatul Unit.

                     (53)

                     Cu toate acestea, cu excepția Irlandei de Nord, prezentul regulament nu se aplică teritoriului Regatului Unit, deoarece protecția denumirii nu s-ar extinde la acesta. În ceea ce privește cazul special al Irlandei de Nord, pe teritoriul căreia se va aplica protecția denumirii, având în vedere informațiile incluse în declarația de opoziție motivată prezentată de Regatul Unit Comisiei și contextul factual și juridic privind utilizarea denumirii „Χαλλούμι” (Halloumi)/„Hellim”, nu există motive întemeiate pentru ca operatorii să utilizeze în continuare denumirea „Halloumi”/„Hellim” pentru brânzeturi produse în Regatul Unit.

                     (54)

                     În ceea ce privește pretinsul caracter generic al „Χαλλούμι” (Halloumi)/„Hellim”, trebuie precizat faptul că percepția acestui termen în afara Uniunii Europene și posibila existență a unor standarde de producție reglementate conexe sau a unor decizii judiciare adoptate în țări terțe nu sunt considerate relevante pentru prezenta decizie.

                     (55)

                     Contrar afirmațiilor opozanților, „Χαλλούμι” (Halloumi)/„Hellim” nu a devenit un tip de brânză produs în întreaga Europă al cărui nume a devenit generic. Producția acestei brânze în afara Ciprului este neglijabilă, în timp ce produsul este cunoscut și consumat în majoritatea teritoriului Uniunii. Niciun act național sau al Uniunii nu a stabilit caracterul generic al denumirii „Χαλλούμι” (Halloumi)/„Hellim”. În cadrul procedurii de opoziție desfășurate la nivelul Uniunii nu s-a formulat nicio afirmație cu privire la caracterul generic al denumirii, cu excepția opoziției din partea Regatului Unit.

                     (56)

                     În mod similar, consumul de „Χαλλούμι” (Halloumi)/„Hellim” pe teritoriul Uniunii se referă, în marea majoritate a cazurilor, la o brânză produsă în Cipru.

                     (57)

                     Mai mult, autoritățile cipriote au demonstrat în mod convingător că consumatorii din Uniune nu consideră „Halloumi” sau „Hellim” un simplu tip de brânză, nelegat de o anumită origine geografică. Dovezile primite de la părțile interesate din industria alimentară, activitatea de export a societăților cipriote timp de peste 100 de ani, numeroase articole din mass-media, activitățile de promovare/publicitate a brânzeturilor demonstrează, fără urmă de îndoială, identitatea intrinsecă cipriotă, timp de secole, a acestei brânze. De asemenea, dicționarele și enciclopediile de prestigiu din diverse țări și în diferite limbi confirmă această corelație permanentă și exclusivă între brânza în cauză și regiunea specifică de producție locală a Ciprului.

                     (58)

                     În legătură cu acest fapt, o serie de etichete de „Halloumi”/„Hellim” produse în afara Ciprului se referă direct sau indirect la Cipru, sugerând că brânza în cauză respectă rețeta tradițională sau tradiția cipriotă sau este inspirată de rețeta sau de tradiția respectivă ori utilizând imagini sau reprezentărilor textuale care o leagă de cultura cipriotă. Astfel, această corelație cu Cipru, deși referitoare la o brânză care nu este produsă în Cipru, este sugerată și căutată în mod deliberat ca parte a unei strategii de vânzare care valorifică reputația produsului original, creând astfel un risc real de confuzie la nivelul consumatorilor.

                     (59)

                     Declarația OAPI cu privire la pretinsul caracter generic al denumirii „Halloumi”, inclusă în diverse decizii ale camerei de recurs, în special în Decizia din 20 septembrie 2010, anulată ulterior de Tribunal (7), este un simplu obiter dictum. Această declarație este în contrast cu hotărârea Tribunalului în cauza T-535/10, care evidențiază identitatea cipriotă a brânzei denumite „Halloumi” sau „Hellim”, și nu abordează caracterul generic al denumirii în sensul articolului 41 din Regulamentul (UE) nr. 1151/2012. Mai mult, declarația respectivă a fost făcută înainte de depunerea cererii de înregistrare a denumirii „Χαλλούμι” (Halloumi)/„Hellim” ca DOP.

                     (60)

                     Printr-o scrisoare din data de 9 iulie 2014, Ciprul a comunicat Comisiei că, prin Decizia nr. 326/2014 a Ministerului Agriculturii, Dezvoltării Rurale și Mediului al Republicii Cipru din 9 iulie 2014, operatorilor care sunt stabiliți în aria geografică și care îndeplinesc condițiile prevăzute la articolul 15 alineatul (4) din Regulamentul (UE) nr. 1151/2012 le-a fost acordată o perioadă de tranziție de 10 ani de la data depunerii cererii către Comisie.

                     (61)

                     Pentru a se acorda suficient timp, ținând seama și de constrângerile suplimentare impuse de pandemia de COVID-19, pentru ca organismul responsabil cu sarcinile de control să își instituie și să își implementeze planul de control care să permită ca toți operatorii din aria geografică dispuși să respecte normele schemei să fie incluși în sistemul de verificare aplicabil, trebuie ca aplicarea prezentului regulament să fie amânată până la 1 octombrie 2021.

                     (62)

                     Prin urmare, denumirea „Χαλλούμι” (Halloumi)/„Hellim” trebuie înscrisă în Registrul denumirilor de origine protejate și al indicațiilor geografice protejate.

                     (63)

                     Măsurile prevăzute în prezentul regulament sunt conforme cu avizul Comitetului pentru politica în domeniul calității produselor agricole,

               ADOPTĂ PREZENTUL REGULAMENT:

            Articolul 1
            Se înregistrează denumirea „Χαλλούμι” (Halloumi)/„Hellim” (DOP).
            Denumirea menționată la primul paragraf identifică un produs din clasa 1.3. Brânzeturi, din anexa XI la Regulamentul de punere în aplicare (UE) nr. 668/2014 al Comisiei (8).

            Articolul 2
            Protecția denumirii „Χαλλούμι” (Halloumi)/„Hellim” (DOP) face obiectul perioadei de tranziție de 10 ani acordate de Cipru, prin Decizia nr. 326/2014 a Ministerului Agriculturii, Dezvoltării Rurale și Mediului al Republicii Cipru din 9 iulie 2014, operatorilor care sunt stabiliți în aria geografică și care îndeplinesc condițiile prevăzute la articolul 15 alineatul (4) din Regulamentul (UE) nr. 1151/2012.

            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 1 octombrie 2021.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 12 aprilie 2021.

                  Pentru Comisie

                  Președintele

               Ursula VON DER LEYEN

            (1)  JO L 343, 14.12.2012, p. 1.

            (2)  JO C 246, 28.7.2015, p. 9.

            (3)  Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (JO L 95, 7.4.2017, p. 1).

            (4)  Decizia privind opoziția nr. B2152604, Decizia privind opoziția nr. B2318585, Decizia privind opoziția nr. B2190257, Decizia privind opoziția nr. B2191396, Decizia privind opoziția nr. B002124637.

            (5)  Hotărârea Tribunalului (Camera a patra) din 7 octombrie 2015 în cauzele conexate T-292/14 și T-293/14 – Republica Cipru/Oficiul pentru Armonizare în cadrul Pieței Interne (Mărci, desene și modele industriale).

            (6)  Hotărârea Tribunalului (Camera a opta) din 13 iunie 2012 în cauza T-535/10 – Organismos Kypriakis Galaktokomikis Viomichanias/Oficiul pentru Armonizare în cadrul Pieței Interne (Mărci, desene și modele industriale).

            (7)  Decizia Camerei a patra de recurs a OAPI din 20 septembrie 2010 (cauza R 1497/2009-4), anulată prin Hotărârea Tribunalului (Camera a opta) din 13 iunie 2012 în cauza T-535/10.

            (8)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).